पटवारियों के अतिरिक्त प्रभार का कार्य आरआई को नहीं देने की मांग
मप्र राजस्व निरीक्षक संघ ने कलेक्टर को ज्ञापन सौंपकर पटवारियों के हल्के के अतिरिक्त प्रभार का कार्य राजस्व निरीक्षकों (आरआई) को नहीं दिए जाने की मांग की है। संघ के अध्यक्ष महेंद्र कुमार भार्गव ने बताया कि मप्र पटवारी संघ द्वारा पूरे प्रदेश में अतिरिक्त हल्के का प्रभार सौंपने को लेकर असहयोग आंदोलन करते हुए यह प्रभार तहसीलदार को सौंपा है। यह कार्य इन दिनों राजस्व निरीक्षकों से कराया जा रहा है। इससे सरकार की कई महत्वपूर्ण योजनाओं का काम भी प्रभावित हो रहा है। राजस्व निरीक्षक अपने कार्यों में लक्ष्य पूर्ति नहींं कर पा रहे हैं। संघ की प्रांतीय इकाई ने निर्देशित किया है कि पटवारियों के अतिरिक्त हल्के के प्रभार का कार्य राजस्व निरीक्षकों से नही कराया जाए। ऐसी स्थिति में नक्शा, तरतीम आदि का आॅनलाइन कार्य भी राजस्व निरीक्षकों द्वारा नहीं किया जाएगा। विधि व परंपरानुसार कनिष्ठ का कार्य कनिष्ठ द्वारा ही किया जाता है। ऐसी स्थिति में राजस्व निरीक्षक के पद की गरिमा बनाए रखने के लिए यह आदेश वापस लिया जाए।
hin_Deva hin_Deva